32005R0084
L 019/9
JURNALUL OFÍCIAL AL UNIUNII EUROPENE
REGULAMENTUL (CE) NR. 84/2005 AL CONSILIULUI
din 18 ianuarie 2005
de modificare a anexei la Regulamentul (CE) nr. 2042/2000 de instituire a unui drept definitiv antidumping asupra importurilor de sisteme de telecamere originare din Japonia
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulament de bază”),
având în vedere propunerea prezentată de Comisie după consultarea comitetului consultativ,
întrucât:
A. PROCEDURILE ANTERIOARE
(1)
Prin Regulamentul (CE) nr. 1015/94 (2), Consiliul a instituit un drept antidumping definitiv la importurile de sisteme de camere de televiziune originare din Japonia.
(2)
La articolul 1 alineatul (3) litera (e) din Regulamentul (CE) nr. 1015/94, Consiliul exclude, în mod explicit, din domeniul de aplicare a dreptului antidumping sistemele de camere enumerate în anexa la regulamentul menționat anterior (denumită în continuare „anexă”), care sunt modele profesionale din gama superioară care respectă, din punct de vedere tehnic, definiția prevăzută la articolul 1 alineatul (2) din Regulamentul (CE) nr. 1015/94, dar care nu pot fi considerate sisteme de camere de televiziune.
(3)
În octombrie 1995, Consiliul, prin Regulamentul (CE) nr. 2474/95 (3), a modificat Regulamentul (CE) nr. 1015/94. Modificările au avut ca obiect în special definiția produsului similar și modelele de sisteme de camere profesionale excluse, în mod explicit, din domeniul de aplicare a dreptului antidumping definitiv.
(4)
În octombrie 1997, Consiliul, prin Regulamentul (CE) nr. 1952/97 (4), a modificat nivelul dreptului antidumping definitiv pentru două societăți, și anume Sony Corporation și Ikegami Tsushinki Co. Ltd, în conformitate cu articolul 12 din regulamentul de bază. De asemenea, a exclus, în mod expres, din domeniul de aplicare a dreptului antidumping anumite modele noi de sisteme de camere profesionale pe care le adaugă în anexă.
(5)
În ianuarie 1999 și ianuarie 2000, Consiliul, prin Regulamentele (CE) nr. 193/1999 (5) și (CE) nr. 176/2000 (6), a modificat Regulamentul (CE) nr. 1015/94, adăugând la lista din anexă anumite modele noi de sisteme de camere profesionale, excluzându-le astfel din domeniul de aplicare a dreptului antidumping definitiv. În octombrie 2004, Consiliul, prin Regulamentul (CE) nr. 1754/2004 (7), a modificat Regulamentul (CE) nr. 176/2000.
(6)
În septembrie 2000, Consiliul, prin Regulamentul (CE) nr. 2042/2000 (8), a confirmat măsurile antidumping definitive instituite prin Regulamentul (CE) nr. 1015/94, în conformitate cu articolul 11 alineatul (2) din regulamentul de bază.
(7)
În ianuarie și mai 2001, Consiliul, prin Regulamentele (CE) nr. 198/2001 (9) și (CE) nr. 951/2001 (10), a modificat Regulamentul (CE) nr. 2042/2000, adăugând la lista din anexa la Regulamentul (CE) nr. 2042/2000 anumite modele noi de sisteme de camere profesionale, excluzându-le astfel din domeniul de aplicare a dreptului antidumping definitiv.
(8)
În septembrie 2001, ca urmare a reexaminării intermediare în temeiul articolului 11 alineatul (3) din regulamentul de bază, Consiliul, prin Regulamentul (CE) nr. 1900/2001 (11), a confirmat nivelul dreptului antidumping definitiv instituit prin Regulamentul (CE) nr. 2042/2000 privind importurile de sisteme de camere de televiziune de la producătorul-exportator Hitachi Denshi Ltd.
(9)
În septembrie 2002, Consiliul, prin Regulamentul (CE) nr. 1696/2002 (12), a modificat Regulamentul (CE) nr. 2042/2000, adăugând la lista din anexa la Regulamentul (CE) nr. 2042/2000 anumite modele noi de sisteme de camere profesionale, excluzându-le astfel din domeniul de aplicare a dreptului antidumping definitiv.
(10)
În aprilie 2004, Consiliul, prin Regulamentul (CE) nr. 825/2004, a modificat Regulamentul (CE) nr. 2042/2000, adăugând la lista din anexa la Regulamentul (CE) nr. 2042/2000 anumite modele noi de sisteme de camere profesionale, excluzându-le astfel din domeniul de aplicare a dreptului antidumping definitiv.
B. ANCHETA PRIVIND NOILE MODELE DE SISTEME DE CAMERE PROFESIONALE
1. Procedura
(11)
Doi producători-exportatori japonezi, și anume Sony Corporation („Sony”) și Victor Company of Japan Limited („JVC”) au informat Comisia cu privire la intenția lor de a introduce noi modele de sisteme de camere profesionale pe piața comunitară și i-au solicitat adăugarea acestor sisteme de camere și a accesoriilor acestora pe lista din anexa la Regulamentul (CE) nr. 2042/2000, cu scopul de a le exclude din domeniul de aplicare a drepturilor antidumping.
(12)
Comisia a informat industria comunitară cu privire la aceasta și a inițiat o anchetă al cărei scop exclusiv era să stabilească dacă produsele în cauză fac parte din domeniul de aplicare a drepturilor antidumping și dacă dispozitivul Regulamentului (CE) nr. 2042/2000 ar trebui modificat în mod corespunzător.
2. Modelele care au făcut obiectul anchetei
(13)
Cererile de scutire prezentate, însoțite de informații tehnice necesare, aveau ca obiect următoarele modele:
(i)
Sony
-
vizor HDVF-C30W;
(ii)
JVC
-
cap de cameră KY-F560E.
Vizorul Sony a fost prezentat ca model care se poate utiliza numai cu camere video care nu fac parte din domeniul de aplicare a Regulamentului (CE) nr. 2042/2000. Modelul JVC a fost prezentat ca un model nou care înlocuiește un model de cameră profesională exclus deja de la măsura antidumping în vigoare.
3. Constatări
(i) Vizorul HDVF-C30W
(14)
S-a constatat că vizorul HDVF-C30W respectă descrierea produsului menționată la articolul 1 alineatul (2) litera (b) din Regulamentul (CE) nr. 2042/2000. Cu toate acestea, acesta se poate utiliza numai cu anumite capuri de cameră care nu respectă descrierea produsului prevăzută la articolul 1 alineatul (2) litera (a) din acest regulament. Mai precis, raportul semnal-zgomot al acestor capuri de cameră este de 54 decibeli, în timp ce în descrierea menționată de Regulamentul (CE) nr. 2042/2000 se prevede un raport semnal-zgomot „de cel puțin 55 decibeli la amplificare normală”. Prin urmare, s-a ajuns la concluzia că acest vizor trebuia considerat un sistem de cameră profesională care corespunde definiției menționate la articolul 1 alineatul (3) litera (e) din Regulamentul (CE) nr. 2042/2000. Prin urmare, vizorul ar trebui exclus din domeniul de aplicare a măsurilor antidumping existente și adăugat în anexa la Regulamentul (CE) nr. 2042/2000.
(15)
În conformitate cu practica constantă a instituțiilor comunitare, acest model ar trebui scutit de drept de la data primirii cererii de scutire corespunzătoare de către serviciile Comisiei. Prin urmare, toate importurile de vizoare Sony HDVF-C30W realizate de la 1 aprilie 2003 ar trebui scutite de drepturi.
(ii) Capul de cameră KY-F560E
(16)
S-a constatat că modelul de cap de cameră KY-F560E, chiar dacă corespunde descrierii produsului de la articolul 1 alineatul (2) litera (a) din Regulamentul (CE) nr. 2042/2000, este, în principal, destinat aplicațiilor tehnice și medicale. Prin urmare, s-a ajuns la concluzia că acest model trebuie considerat un sistem de cameră profesională care corespunde definiției menționate la articolul 1 alineatul (3) litera (e) din Regulamentul (CE) nr. 2042/2000. Prin urmare, ar trebui exclus din domeniul de aplicare a măsurilor antidumping existente și adăugat în anexa la Regulamentul (CE) nr. 2042/2000.
(17)
În conformitate cu practica constantă a instituțiilor comunitare, acest model ar trebui scutit de drept de la data primirii cererii de scutire corespunzătoare de către serviciile Comisiei. Prin urmare, toate importurile de capuri de cameră JVC KY-F560E realizate de la 15 aprilie 2004 ar trebui scutite de drepturi.
4. Informarea părților interesate și concluziile
(18)
Comisia a informat industria comunitară și exportatorii de sisteme de camere de televiziune cu privire la concluziile sale, oferindu-le posibilitatea de a-și prezenta punctul de vedere. Nu au existat obiecții la concluziile Comisiei.
(19)
Luând în considerare cele menționate anterior, Regulamentul (CE) nr. 2042/2000 ar trebui modificat în consecință,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 2042/2000 se înlocuiește cu anexa la prezentul regulament.
Articolul 2
(1) Prezentul regulament intră în vigoare în ziua următoare datei publicării în Jurnalul Oficial al Uniunii Europene.
(2) Prezentul regulament se aplică importurilor următoarelor modele, produse și exportate către Comunitate de producătorii-exportatori menționați mai jos:
(a)
Sony, de la 1 aprilie 2003:
-
vizor HDVF-C30W;
(b)
JVC, de la 15 aprilie 2004:
-
cap de cameră KY-F560E.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 ianuarie 2005.